Tibda r-rankatura għall-Istrina, b’żewġ appuntament fil-kalendarju tal-President fi tmiem din il-ġimgħa. L-irkant tal-arti u l-‘fun run’ tal-President li għaliha wasal Malta żeffien Taljan. Diversi swali fil-palazz ta’ Sant Anton f’dawn il-jiem libsu l-libsa kontemporanja permezz ta’ arti li se tkun irkantata b’risq il-Malta Community Chest Fund. Numru rekord ta’ 85 pittura li ingħataw b’donazzjoni minn artisti għal dan l-irkant b’risq l-Istrina. Din is-sena d-dħul għall-irkant huwa b’xejn madankollu l-organizzaturi qed jittamaw li l-qliegħ minnu ser ikun akbar mis-soltu anke għaliex ser jiġu irkantati 85 biċċa ħdejn is-60 tas-sena l-oħra. Iċ-chairman tal-kumitat organizzativ, Josef Camilleri, qal li l-bibien tal-palazz ta’ Sant Anton għada se jkunu miftuħa għall-pubbliku mis-6.30 p.m. ‘il quddiem. L-irkant ilu jsir għal aktar minn 15-il sena u kull sena jikkontribwixxi madwar €50,000 għall-Istrina. Jumjen wara l-irkant jkun imiss l-appuntament tal-mixja jew il-ġirja tal-President li ser issir il-Ħadd li ġej. Din is-sena l-participanti ser jitilqu minn erba’ postijiet differenti sakemm jiltaqgħu fi pjazza San Gorg fil-Belt. Flimkien mal-President li se timxi qalb iż-żgħażagħ mill-Università se jkun hemm mistieden specjali, ż-żeffien taljan Francesco Mariottini. Iż-żeffien kiseb il-popolarità permezz tal-parteċipazzjoni tiegħu fil-programm ta’ Canale Cinque Amici. Mariottini qal lil tvm.com.mt li qed juża il-popolarità tiegħu biex jgħin attivitajiet filantropiċi. Il-mixjiet se jitilqu ukoll mil-pjazza ta’ Raħal il-Ġdid u minn quddiem Dar San Ġużepp f’Santa Venera. Dawk li jagħżlu li jiġruha se jitilqu mill-palazz ta’ San Anton. Dawn kollha jitilqu fid-9.30 a.m.